BPP เดินเครื่องจ่ายไฟโซลาร์ฟาร์มญี่ปุ่น “นาริไอสึ” กำลังผลิต 20.46 MW ตามแผน
BPP เดินเครื่องจ่ายไฟโซลาร์ฟาร์มญี่ปุ่น “นาริไอสึ” กำลังผลิต 20.46 MW ตามแผน
3 ธ.ค. 2561

บริษัท บ้านปู เพาเวอร์ จำกัด (มหาชน) หรือ BPP แจ้งผ่านตลาดหลักทรัพย์แห่งประเทศไทย (ตลท.) ว่า โครงการโรงไฟฟ้าจากพลังงานแสงอาทิตย์นาริไอสึ ซึ่งบริษัทลงทุนผ่านโครงสร้างการลงทุนแบบทีเค*ในประเทศญี่ปุ่น ได้เปิดดำเนินการเชิงพาณิชย์แล้วเมื่อวันที่ 1 ธันวาคม 2561 ตามแผน
โดยโรงไฟฟ้าดังกล่าว ตั้งอยู่ ณ จังหวัด ฟูกูชิมะ มีกำลังการผลิตรวม 20.46 เมกะวัตต์ (ตามสัดส่วนที่ BPP ลงทุน 15.35 เมกะวัตต์) และได้เข้าทำสัญญาซื้อขายไฟฟ้า กับ บริษัท Tohoku Electric Power Co., Inc. เป็นระยะเวลา 20 ปี โดยมีราคารับซื้อไฟฟ้าแบบ Feed-in-Tariff (FIT) 36 เยนต่อกิโลวัตต์ชั่วโมง
ขณะนี้ BPP มีโครงการผลิตไฟฟ้าจากพลังงานแสงอาทิตย์ในประเทศญี่ปุ่นรวมทั้งสิ้น 13 โครงการ กำลังการผลิตรวม 358.76 เมกะวัตต์ (ตามสัดส่วนที่ BPP ลงทุน 233.57 เมกะวัตต์) ซึ่งเปิดดำเนินการเชิงพาณิชย์แล้ว 58.86 เมกะวัตต์  (ตามสัดส่วนที่ BPP ลงทุน 37.42 เมกะวัตต์)
ทั้งนี้ BPP ยังคงเดินหน้าในการมองหาโอกาสการลงทุนเพื่อพัฒนาทั้งโครงการโรงไฟฟ้าจากพลังงานที่ใช้แล้วหมดไปและพลังงานหมุนเวียนอย่างต่อเนื่องให้บรรลุตามแผนกลยุทธ์เพื่อให้มีกำลังการผลิต 4,300 เมกะวัตต์ โดยมีพลังงานหมุนเวียนเป็นสัดส่วนร้อยละ 20 ภายในปี 2568 โดยเน้นการลงทุนในตลาดที่มีความเติบโตของความต้องการใช้ไฟฟ้าและมีนโยบายสนับสนุนจากรัฐบาล